Goran Pandev

**Goran Pandev** (makedonski: Горан Пандев; Strumica, 27. srpnja 1983.), sjevernomakedonski nogometaš i reprezentativac koji igra na poziciji napadača. Od 2015. godine član je Genoe, a većinu svoje profesionalne karijere proveo je u Italiji. Za reprezentaciju (Sjeverne) Makedonije igra od 2001. godine, a sudjelovao je i na debitantskom nastupu svoje zemlje na UEFA Euru 2020., što je ujedno bio i prvi makedonski nastup na nekom velikom natjecanju; u porazu protiv Austrije (3:1), Pandev je postigao jedini makedonski gol i tako postao prvi strijelac (Sjeverne) Makedonije na nekom međunarodnom natjecanju. 

## Profesionalna karijera
### Počeci
Pandev je nogometnu karijeru započeo u lokalnoj Belasici, klubu u kojem je napredovao u mlađim uzrastim. Ondje je proveo jednu sezonu u lokalnoj Prvoj ligi, prije nego što u ljeto 2001., potpisuje ugovor za Inter Milan. Tada je imao svega 18 godina.

Inter ga nakon kupnje posuđuje Speziji iz Serie C1 lige. Sljedeće sezone opet je poslan na posudbu, ovaj put u Anconu. U svakom od ta dva kluba, Pandev je skupio 20 nastupa.

### Lazio
2004. godine srpska zvijezda Dejan Stanković prelazi iz Lazija u Inter, te milanski klub šalje Pandeva (unutar Stankovićeva transfera) u Lazio. Također, oba kluba bili su "suvlasnici" Gorana Pandeva. Nakon kupnje Davida Pizarra iz Udinesea, Inter klubu iz Udina unutar transfera, daje svoj udio vlasničkih prava na Gorana Pandeva.

Pandev je impresionirao tokom prve sezone u Laziju gdje je sakupio 29 nastupa i postigao tri pogotka. U te golove, uključen je i fantastični gol u susretu protiv Juventusa. U njemu je Makedonac uspio "proći" Cannavara, Thurama i Zambrottu nakon čega je zabio gol Buffonu. Sljedeće sezone novi trener Lazija postaje Delio Rossi koji je u Laziju formirao ubojiti napadački dvojac Pandev - Rocchi.

2006. godine Lazio se odlučuje na potpunu kupnju Gorana Pandeva te za 4 milijuna eura od Udinesea otkupljuje njihov udio vlasničkih prava.

11. siječnja 2009. Pandev postiže hat-trick u Serie A protiv Reggine.

24. ožujka 2009. Goran Pandev od makedonskog predsjednika Branka Crvenkovskog dobiva orden za sportske uspjehe i doprinos u razvoju sporta i njegovog populariziranja u Makedoniji, kao i za promicanje u zemlje u inozemstvu.

### Ugovorni spor s Lazijom
U ljeto 2009. između Lazijeva predsjednika Claudija Lotita i Pandeva dolazi do spora, što je rezultiralo pravnom bitkom između njega i Lazija.
Spor je započeo u ljeto 2009. kada je Pandev izrazio želju da napusti klub. Predsjednik kluba, Claudio Lotito, očito nezadovoljan odlukom Pandeva, dao ga je izbaciti iz prve momčadi. Kao rezultat toga, Pandev je posljednja četiri mjeseca trenirao sam, bez ijednog nastupa za klub.

Tijekom tog perioda, različiti klubovi pokazali su zanimanje za kupnju Pandeva, ponajviše Zenit St. Peterburg koji je Laziju dao ponudu od 13 milijuna eura za igrača. Lazijev predsjednik Lotito ponudu je odbacio, tražeći umjesto toga 15 milijuna. Posao je u konačnici propao jer obje strane nisu uspjele doći do sporazuma o visini transfera.

26. rujna 2009. Pandev službeno podnosi zahtjev za raskidom ugovora s Lazijem nakon što je izbačen iz prve momčadi i etiketiran kao "pobunjenik" u klubu. Goran Pandev tvrdio je da je Lazio njegovim izbacivanjem iz prve momčadi prekršio potpisani ugovor.

Dogovor je postignut 23. prosinca 2009. kada nogometni sud Serie A donio odluku u korist Pandeva, gdje se Laziju naređuje da igraču omogući da napusti klub te mu plati 170.000 eura za emocionalnu bol. Sam predsjednik kluba Lotito se žalio na odluku, ali bezuspješno.

### Inter
4. siječnja 2010. Pandev potpisuje petogodišnji ugovor sa Inter Milanom, te mu je dodijeljen dres s brojem 27. 
Svoj debi za novi-stari klub ostvario je dva dana kasnije u 1:0 pobjedi protiv Chievo Verone. U prve dvije utakmice ostvario je dvije asistencije koje su bile dovoljne za pobjedu (asistencija za Balotellija protiv Chieva te Samuela protiv Siene, u zadnjoj minuti utakmice).
Prvi gol za Inter osvario je u susretu protiv Barija. U 2:0 pobjedi protiv gradskog rivala AC Milana, Pandev je za prvi pogodak asistirao Diegu Militu dok je drugi pogodak postigao on sam, atraktivnim slobodnim udarcem.

### Prelazak u Napoli
26. kolovoza 2011. Pandev odlazi na posudbu u Napoli. Igrač se u novome klubu odlično snašao tako da je ondje proveo igračku karijeru do 2014. Tijekom tog razdoblja, s Napolijem je osvojio dvije Coppa Italije dok je u sezoni 2011./12. s klubom igrao u osmini finala Lige prvaka.

### Galatasaray
Nakon 13 godina igranja u Serie A, Makedonac je odlučio napustiti Italiju. Nakon mnogih nagađanja i povezivanja s AC Milanom i Herthom, Pandev je u kolovozu 2014. potpisao dvogodišnji ugovor s turskim Galatasarayjem.

### Genoa
Tijekom te sezone, napadač se zbog malog broja nastupa za istanbulski klub odlučio na povratak na Apenine. Početkom 2015. godine, odlučio se za dolazak u Genou, s kojom je potpisao ugovor na dvije godine.

## Reference

## Vanjske veze

*Goran Pandev Fans Community
* GoranPandev.com
* Razgovor s Goranom Pandevom, serijal *(Ne)uspjeh prvaka s [[Mario Stanić|Mariom Stanićem]]*, 14. 8. 2023. (YouTube)